Koffin Olutmestari valmisti raikkaan vehnäoluen | OLUTVERKKO - uutisia ja tietoa oluesta
Suomalaisen oluenystävän oma verkosto Koffin Olutmestari valmisti raikkaan vehnäoluen
Heikki Vuokko esitteli perjantaina Olutmestarin Vehnä -uutuuden. © Kuva J.T. Laakso.
Sinebrychoffin Olutmestari 2014 Juha Sorsa on palkintonaan päässyt tekemään 50000 litran erän oman reseptinsä mukaista olutta.
Olutmestarin Vehnä (5,8 %) on juuri valmistunut ja tulee maaliskuun kuukauden hanaolueksi HOK-Elannon Oluthuoneissa. Huhtikuusta alkaen olut leviää noin 130 olutravintolan hanoihin kesäkuukausien ajaksi kautta maan.
Juha Sorsa. © Kuva: Sinebrychoff.
Olutuutuuden ensi-ilta perjantaina (28.02.2014) Helsingissä vietettiin ilman varsinaista tekijää, sillä Juha Sorsa oli vatsataudissa kotonaan Tampereella.
Tultuaan valituksi Sinebrychoffin Olutmestariksi 2014 viime vuoden lokakuussa Juha Sorsa kertoi heti tuoreeltaan, että tuleva olut on vahva vehnäolut, joka – vehnäoluttyylin vastaisesti – humaloidaan vahvasti.
– Juha piti kiinni alkuperäisestä ideastaan, Sinebrychoffin projektipäällikkö ja olutmestari Heikki Vuokko kertoo. – Lähinnä vaikeuksia aiheutti vain oikean ja sopivan humalalajikkeen löytäminen.
Kolmikko Sorsa, Vuokko ja Anikó Lehtinen, joka on Sinebrychoffin ruoka-/juoma-asiantuntija ja Olutmestarin Vehnän tuotepäällikkö testailivat sokkona koekeitoksia, jotka oli humaloitu erilaisilla lajikkeilla.
– Amerikkalaiset vahvan luonteikkaat suljimme pois, mutta sitten löytyi saksalainen Smaragd, jonka hyväksyimme sokkona yksimielisesti, Vuokko kertoo. – Minullekin aivan uusi tuttavuus.
* Lue: Juha Sorsa Tampereelta Koffin Olutmestariksi 2014. * Sff Olutmestarin Vehnä, Sinebrychoff Oy, Kerava / Carlsberg Group, Kööpenhamina, Tanska 5,8 %-til., kantavierre 13,1 Plato-%, katkeroainepitoisuus 26 EBU, väri 9 EBC, vaalea pintahiivaolut, vehnäolut. Suositus tarjoilulämpötilaksi ºC. Reseptin kehittelyssä mukana Sinebrychoffin Olutmestari 2014 Juha Sorsa, Tampere, nykyisin Hki.
Hana 0,5 l. Anniskeluhinta 7,90 e. HOK-Elannon OlutHuone-ryhmän Kuukauden Hanaolut maaliskuussa 2014. Huhtikuusta alkaen koko kesän kausihanaolut 130 olutravintolassa.
2.testi:
Väri on vaalea, limonadinkeltainen, samea, läpinäkymätön. Vaahto on valkoinen, tiheä, tasainen, laskeutuu nopeasti jättäen haituvaisia pitsikuvioita lasin reunoille. Tuoksu on hedelmäinen, appelsiinimainen, hennosti makea. Maku on keskitäyteläinen, kuivan katkeromainen, hienojakoisesti karhea, hedelmäinen, hedelmäisyys tosin lähes peittyy katkeroiden tuottamaan kuivaan yleissävyyn. Kesäisen raikas, juotavuudeltaan helppo, tasapainoinen.
Vehnäolut sotkee oluiden tyylisuuntia, kuten nykyisin on sallittua. Tulos on kiitettävä.
Väri on vaalea, sitruunankeltainen, samea, läpinäkymätön. Vaahto on valkoinen, runsas, tiheäkuplainen, jättää vankat pitsikuviot lasin reunoille, kestävä. Tuoksu on mausteinen, kuivan pippurimainen, hedelmäinen, sitrusmainen. Maku on keskitäyteläinen, hedelmäinen, pehmeän fenkoolimainen, kuivan mausteinen, maukas, tasapainoinen, erottuva, juotavuudeltaan helppo. Kuiva pippurimaisuus on vallitseva aromi. Kuivan karhea jälkimaku. Perinteisen baijerilaisen vehnäoluen moderni hybridiversio, joka onnistuu kohoamaan kesäterassien ilmeiseksi suosikiksi lähikuukausina.
Valmistuksessa on käytetty pilsner- ja vehnämallasta suhteessa 50/50. Aromihumalointi on tehty Saazer-humalalajikkeella ja kuivahumalointi saksalaisella Smaragd-lajikkeella.
Written by Toimittaja 28.02.2014 klo 16:01
Kategoria(t): Olut, Olutkulttuuri, Panimot, Ruoka, Yleiset uutiset
« Taidenäyttely tarvitsee oluenystävien apua!
OLUTVERKON Viikon Olut 10-14: Viipurissa perustettu Sergejeffin panimo palaa olutmarkkinoille modernissa muodossa »